NSFAS-dief se regspan wil appelleerSibongile Mani in die hof. (Foto: Skermskoot/eNCA) Sibongile Mani, wat vyf jaar tronkstraf opgelê is nadat sy meer as R800 000 van die nasionale hulpskema vir studente (NSFAS) op allerlei luukshede uitgegee het, se regspan wil teen haar skuldigbevinding en vonnis appelleer. Mani, ŉ oudstudent aan die Walter Sisulu Universiteit (WSU), is Woensdag in die streekhof in Oos-Londen gevonnis nadat sy vroeër aan diefstal skuldig bevind is. Volgens Luxolo Tyali, woordvoerder van die Nasionale Vervolgingsgesag (NVG), is die saak voorlopig tot 11 April uitgestel om Mani se regspan se appèl aan te hoor. “Die staat sal die appèl teenstaan.” Mani bly uit op borgtog. Mani het gedurende 2017 honderde duisende rand verduister nadat R14 miljoen verkeerdelik in haar rekening inbetaal is. Die geld is verkeerdelik deur Intellimali, ŉ kontrakteur wat NSFAS se betalings behartig, oorbetaal. Landdros Twanette Olivier het in haar uitspraak gesê Mani het die voordeel gehad om by WSU te studeer, was die begunstigde van ŉ voedseltoelaag gedurende 2016 en 2017, was die begunstigde van ŉ boektoelaag, was die begunstigde van verblyf in Oos-Londen en was bevoordeel dat NSFAS haar studiegeld befonds het. “Daarom kan daar nie gesê word dat jy ten tyde van die voorval ŉ slagoffer van jou omstandighede was nie. Jy was die ontvanger van al hierdie voordele om jou opleiding te bevorder.” Volgens Olivier het Mani elke dag vir die 76 dae wat dié geld in haar rekening gelê het, ŉ besluit oor haar toekoms geneem. “Jy was goed op pad om verder te studeer totdat jy hierdie besluit geneem het.” Tyali het gesê Mani is ingevolge artikel 276(1)(i) van die Strafproseswet gevonnis, wat beteken sy kom nadat sy ’n sesde van haar vonnis uitgedien het in aanmerking om die res van haar vonnis onder korrektiewe toesig uit te dien. “Mani het nie die hof in haar vertroue geneem nie, aangesien sy geweier het om tydens die verhoor te getuig en gekies het om haar swygreg uit te oefen. Gevolglik het die hof hoofsaaklik op die getuienis van die staat staatgemaak om ’n oordeel te vel. Die hof het bevind die staat se getuienis en weergawe van gebeure is waar en betroubaar.” Volgens Tyali het Mani tydens haar inkopietog onder meer alkohol, sigarette, baadjies en handsakke gekoop. “Sy het die geld in verskillende dorpe spandeer, wat bewys is dat sy die diefstal beplan het.” Die staat het volgens Tyali tronkstraf versoek al het die twee voorvonnisverslae wat onderskeidelik deur die departement van maatskaplike ontwikkeling en die departement van korrektiewe dienste voorberei is, ’n opgeskorte vonnis of korrektiewe toesig aanbeveel. “Die staat het aangevoer dat die misdaad gemotiveer was deur hebsug en nie behoefte nie. Die staat het verder aangevoer dat 585 verdienstelike studente weens Mani se optrede honger kon ly en sy meer skade kon aanrig as die fout nie agtergekom is nie. Sy het geen berou getoon nie, maar spyt. Die hof het met die staat saamgestem en tronkstraf opgelê.”